Frédéric Da Rocha

Frédéric Da Rocha a oa ur c'hoarier mell-droad a-vicher, bet ganet d'ar 16 a viz Gwengolo 1974 e Cenon (Gironde). Kas a reas al lodenn vrasañ eus e vare c'hoarier e Football Klub Naoned, ma voe kabiten ar skipailh eo. Ouzhpenn 400 match a c'hoarias gant ar c'hleub-mañ.

Stummet e voe en FKN evel e gamalad kozh Mickaël Landreau. Gellout a rae c'hoari er c'hreiz, en tu dehou kentoc’h, hag en difenn ivez. Eus argader e penn-kentañ e red-micherel (adalek 1995) ez eas da greizer dehou a-benn ar fin e-barzh skipailh FK Naoned. D'ar post-mañ eo e c'hoarie ar gwellañ hag e-touez ar greizerien wellañ e oa e-touez ar re a oa o c'hoari e Ligue 1, e penn-kentañ ar bloavezhioù 2000. Goude bezañ bet kampion Bro-C'hall e 2001 e nac'has kinnigoù Liverpool, ken tomm e oa e galon ouzh ar c'hlub. E 2004 e tisklêrias, e-pad an nozvezh ma oa bet savetaet ar c'hlub eus an diskenn e Ligue 2 : "Les légendes ne meurent jamais" (Biken ne varv ar mojennoù).

Dre ma echue e gevrat e 2006 e sinas Da Rocha unan nevez, daoust dezhañ gounit nebeutoc'h a arc'hant. D'ar 25 a viz Mezheven 2007 ec'h astennas Frédéric Da Rocha e gevrat eus 2 vloaz daoust ma oa mat da gluboù Ligue 1 all degemer anezhañ. E 2009-2010 e c'hoarias evit an US Boulogne, a-raok echuiñ gant e red-micher e kleub Kerc'hfaou.

E vreur Bruno a oa c'hoarier mell-droad ivez.

 Roll loreidi 

1996 : Hanter gourfennad eus ar Champion's League 
1999 : Trec'hour Kib Bro-C'hall ha Trofe ar Gampioned (FK Naoned) 
2000 : Trec'hour Kib Bro-C'hall (FK Naoned) 
2001 : Kampion Frañs ha trec'hour Trofe ar Gampioned (FK Naoned)
2004 : Gourfennad kib ar C'hevre (FK Naoned)

Rummad:Ganedigezhioù 1974
Rummad:C'hoarierien Football Klub Naoned